Internsensors oppgaver for master-eksamen ved Fysisk Institutt (FI)

Teksten i dette skrivet er basert på dokumenter fra UiOs ansattsider, fra et skriv av Einar Sagstuen [1], referater fra utdanningsutvalgets møter (UU,SUFU), diskusjoner på fakultetets studieutvalgs møter (STUT), ledergruppa ved FI og FI’s administrasjon. Dokumentet er skrevet av utdanningsleder H.Balk i samarbeid med C. U. Sundtveten og J. Bergli.

# Bakgrunn

Dagens A-F karakterskala ble innført i 2003. I 2005 kom UH-Loven [7], som i §3-9(2) sier at det skal være minst to sensorer ved bedømming av masteroppgaver. Det ble holdt oppsyn med hvordan karakterene ble brukt og det vist seg at man i stor grad bare brukte A og B. Myndighetene truet med å frata oss retten til å bruke A-F skalaen. Man innså at noe måtte gjøres og i 2010 ble Carl Henrik Gørbitz utvalget nedsatt for å utarbeidet et felles forslag til generiske karakterbeskrivelser, sensor- og veiledervurdering, og standardiserte sensurskjemaer basert på de nye karakterbeskrivelsene. Forslaget ble tilpasset UiOs regelverk og rutiner av en arbeidsgruppe ledet av Jaan Erik Roots, og deretter implementert fra og med 1. April 2014.

Vi FI har vi behandlet spørsmålet vedrørende sensorordningen utallige ganger i programråd, SUFU og UU.  Til eksempel ble det diskutert i FAM programrådet sak 18/08 om hvordan masterrådet rent praktisk skulle oppnevne sine mastersensorer. På SUFU sak 54/10 diskuterte man innføring av en internsensorordning. Den implementerte ordningen ble diskutert blant annet i SUFU sak 37/14 og det ble opprettet en internsensorpool på 10 sensorer med 1 sensor fra hver seksjon. Vår masterproduksjon var på den tiden rundt 50 i året.

Denne poolen gjorde jobben fram til rundt 2018, men i UU sak 24/18 rapporterte administrasjonen ved Sundtveten at vi manglet sensorer og at noe må gjøres.

## Internsensorordningen av 2019

På UU møtet 08.10.2019 ble internsensorordningen diskutert og det ble bestemt at man nå skulle avkreve 1 sensor per 3 ansatte fra hver seksjon. Det ble videre foreslått å gjøre en ny vurdering av ordningen i 2020. Ordningen og arbeidet med sensurering ble presentert av Bergli og Sundtveten på utdanningsseminaret vårt 17.10-2019.

## Internsensorordningen av 2020

I 2020 var sensorpoolen nede i 7 personer mens årsproduksjonen av mastere nå var nærmere doblet. I tillegg kom krona og i diskusjoner med ledergruppa og administrasjonene ble vi enige om en midlertidig kriseløsning hvor veilederne selv, eventuelt med hjelp fra sine seksjonsledere skulle foreslå sine egne internsensorer.

## Internsensorordningen av 2021

Ordningen med at veileder selv finner internsensor har flere uheldige sider og på ledermøtet 15.02.2021 vedtok vi en modifisert utgave av 2019 internsensormodellen. Istedenfor en sensor per 3 ansatte på hver seksjon så beregner vi behovet for sensorer ut ifra et normaltall[[1]](#footnote-1) for antall oppgaver hver sensor kan bli pålagt, antall vitenskapelige ansatte, samt størrelsen på seksjonene. Selv om det er antall faste vitenskapelige som er utgangspunktet for beregningene så kan seksjonene også foreslå Emerituser og II’ere. De må være godt kjent med instituttet og være villige til å stille uten at det betales ekstra eller går ut over andre avtalte oppgaver.

Vi har mange og til dels små seksjoner, og på samme måte som ved 2019 ordningen ender vi derfor opp med noen grove avrundinger på antall sensorer som hver seksjon må skaffe til veie. Internsensorordningen er en turnusordning og vi vil loggføre hvor mange sensuroppdrag hver enkelt ansatt gjennomfører, slik at belastningen blir rimelig likt fordelt på alle over tid. Den første internsensor poolen vår fra 2014 satt i ca. 4 år, men vi tenker at vi nå skal ha en raskere, men ikke fastsatt rotering slik at vi både får overlapp mellom erfarne og nye sensorer og slik at vi lettere kan ta hensyn til at ansatte i perioder har stor belastning med andre oppgaver.

# Internsensors oppgaver

## Generelt

Enkelt sagt er oppgave å fylle ut og levere et *enkelt skjema – «Sensurprotokoll»* med to karakterer, en for det skriftlige og en for totalen.

Internsensors hovedansvar er å forhindre en ubalanse i karaktersettingen mellom de ulike seksjonene og å sørge for en så riktig bruk av karakterskalaen som mulig. Eksternsensoren er fageksperten, mens internsensoren er institutteksperten, dvs. den som kjenner instituttets praksis og hvordan vi vurderer det generelle nivået på seksjonene og kravene til våre studenter. Sammenliknet med en PhD komite har eksternsensor rollen til 1-opponent, mens internsensor rolle ligger et sted mellom 2 og 3 opponent.

Internsensor skal normalt ikke ta oppgaver fra egen seksjon og oppgavens fagfelt vil da sannsynligvis ligge noe utenfor internsensors eget hovedfagfelt. Dette er nødvendig for at internsensor skal kunne se utover seksjonsgrensene mht. nivå og karaktersetting, samtidig som det gjør at internsensor ikke skal behøve å studerer avhandlingene i samme dybde og grundighet som forventet av eksternsensoren. Man leser avhandlingen og fokuserer mest på overordnede elementer som disposisjon, språk, rimelig bruk av referanser, valg av metoder, presentasjon og bruk av data, om det er en fornuftig diskusjon tilstede, osv.

**Husk hele tiden at C** er en GOD prestasjon Det er ingen skam i karakteren C. Vi har mange gode studenter og **lista skal ligge** høyt. B er en karakter som gis for noe som er bedre enn en kunne forvente basert på hva en vil mene er et gjennomsnitt av kandidater. A er et eksellent, klart publiseringsverdig, stort, omfattende, innovativt og godt utført arbeid. D ligger under det vi ønsker våre folk skal prestere, og E er ofte siste strå.

# Arbeidsverktøyet

Arbeidsverktøyet ved sensurering av en masteroppgave er de skjemaer som er utarbeidet av Görbits og Roots utvalg og arbeidsgruppe. Det er viktig at begge sensorene er godt kjent med disse og bruker dem ved sensureringen.

Tabell 1. Skjemaverktøy som brukes ved vurdering av oppgaven: ([Hentes her](https://www.uio.no/for-ansatte/arbeidsstotte/sta/enheter/mn/eksamen/karaktersetting%20av%20masteroppgaver/))

|  |  |  |
| --- | --- | --- |
| **Dok. Nr.** | **Filnavn** | **Kommentar** |
| 1 | karakterbeskrivelse-for-masteroppgaver.pdf | Sier hva vi legger i karakterene A, B C, D E F |
| 2 | sensorveiledning-ved-sensur-av-masteroppgaver.pdf | Dokumentet stiller spørsmål som sensorene bes besvare. Eksempel: Viser arbeidet kreativitet og/eller bidrar til nytenkning / nyskapning?Det er fire kategorier med spørsmål som vektes i avtakende orden.  |
| 3 | SENSURSKJEMA SENSOR (ARBEIDSDOKUMENT) | Fyller inn karakter for hver av spørsmålsgruppene i dok. 2.  |
| 4 | VURDERINGSSKJEMA KARAKTERER | Veiledning for vurdering av karakterene som skal settes i dok 3. Eks: Arbeidet:Fremstår som godt med innslag av kreativitet. -> C Fremstår som nokså godt -> D |

# Internsensors arbeid med oppgaven

1. Les gjennom oppgaven og gjør opp en første mening.
	1. Er hensikten med oppgaven klart definert? Hvordan er måloppnåelsen i forhold til oppgavens hensikt – er dette klart uttrykt?
	2. Prøv å isolere hva som er egne bidrag. Kan være vanskelig. Positivt hvis kandidat selv redegjør for dette.
	3. Hva med disposisjonen – er det rot, dvs. sammenblandinger av intro og teori, metoder og resultater, resultater og diskusjon? Referanselisten – synes den å være dekkende og oppdatert ift. fagfeltets litteratur. Er referansene gitt på en systematisk måte? Er vedleggene OK. Språk, ordforråd, ortografi, grammatikk? Grafer, tabeller – er disse referert til i teksten, er figur/tabelltekster utfyllende
	4. Synes dette arbeidet å ha produsert ny kunnskap, er det brukt spesielt innovative metoder, synes det å være et stort arbeide, synes kandidaten å ha stor faglig innsikt i teori og metoder
	5. Sjekk så mot skjemaverktøyene i Tabell 1 og gjør noen vurderinger deretter. Er oppgaven stående?
2. Forbered spørsmål til veileder eller veiledergruppen. Tenk også på eventuelle spørsmål og innspill til kandidaten under eksaminasjonen.

# Forberedelse til eksamen

Kontakt eksternsensor 4-5 dager eller mer før eksamen.

1. Spør om hun/han mener at oppgaven er stående eller ikke, du kan her lufte svakt hva ditt inntrykk er. Hvis konklusjonen er F eller vipper mellom E og F må studieadministrasjonen kontakts umiddelbart.
2. Sjekk at alle veiledere er inkludert i innkallingen (spør hovedveileder). Skal alle veilederne delta på eksaminasjonen?

# Gjennomføring av eksamen

Selve eksamen består av følgende fire elementer

|  |  |  |
| --- | --- | --- |
| Min | max |   |
| 30 | 45 | Formøte  |
| 30 | 30 | Presentasjon |
| 60 | 90 | Eksaminasjon / tilbakemelding |
| 20 | 30 | Diskusjon / karakterfastsettelse samt tilbakemelding til studenten: |
| 01:20 | 03:15 | Sum varighet |

## 1-Formøtet

La veilederen få prate løst omkring, men det er du som styrer sesjonen – ta en klar rolle som leder her helt fra begynnelsen, det vil gjøre prosessen lettere. Sensor og du skal ikke snakke særlig om deres meninger her. Merk elementer av betydning for vurderingene senere. Ingen diskusjon om karakterer på dette møtet.

## 2-Presentasjonen

Du introduserer og takker eksternsensor for innsatsen. Ofte er forelesningen bra og gir bedre innsikt i oppgaven idet mye detaljer er skrellet vekk.

## 3-Eksaminasjonen

Du tar igjen lederrollen og etter noen korte innledende kommentarer om prosedyrer gis ordet til ekstern-sensor som minst skal holde på i 30 minutter og gjerne godt over en time++. Etterpå kan du evt. komme med dine spørsmål og kommentarer. Det er for øvrig fint dersom det utspiller seg diskusjoner hvor både eksternsensor, veileder og kandidat (og du) deltar – men det skal **ikke** utarte til en diskusjon mellom veileder og eksternsensor alene – da stopper du det.

Følg med under eksaminasjonen og gjør deg opp en mening om sensors spørsmål og om kandidatens svar. Har sensor stilt for enkle spørsmål? Har sensor med sine spørsmål og kommentarer dekket de fleste av elementene i vurderings-skjemaene?

## 4 Diskusjon / karakterfastsettelse samt tilbakemelding til studenten:

Kandidaten sendes på gangen og bes om å vente i nærheten. Nå kan veileder, sensor og du kort diskutere presentasjonen og eksaminasjonen. Ingen diskusjon om karakterer på dette tidspunktet.

Veileder sendes på gangen og bes om å vente i nærheten. Selve karaktersettingen er nå en diskusjon mellom ekstern sensor og deg.

Sammenlikne vurderingsskjema, inngå eventuelt kompromissløsninger. Var presentasjonen og eksaminasjonen bedre enn oppgaven; var dette svakt eller lå de på samme nivå som oppgaven. Bar oppgaven preg av å ha hatt for kort tid? Er det andre ting som har kommet fram, som bør tas inn i helhetsvurderingen (ordblindhet, ADHD, veileder mye fraværende, mye hjelp fra et sterkt fagmiljø, etc., etc.)?

Det skal settes to karakterer: én for oppgaven alene og en for det totale (oppgave, presentasjon og eksaminasjon). Oppgaven gis egen karakter og presentasjon/eksaminasjon vil kunne justere denne ett trinn opp eller ned, det er veldig sjelden at det kan være snakk om mere enn ett trinn.

Begrunnelse: Det er normalt eksternsensor som begrunner karakteren ovenfor student og veileder(e) men avklar dette før noen kalles inn.

# Etter eksaminasjonen

1. Fyll ut og underskriv protokollen.
2. Kandidat og veileder(e) kalles inn.
3. Ekstern-sensor presenterer karakterene.
4. Det gis en begrunnelse for vurderingene som avtalt under diskusjonen.
5. Ta med vannkaraffel, papirer, blyanter, oppslaget på døra og evt. ubrukte engangsglass ned til ekspedisjonskontoret. Lever protokollen til administrasjonen. Ingen skjema eller annet skriftlig materiale fra sensorgruppen skal leveres inn, men alt materialet bør beholdes en stund i tilfelle det skulle komme klager på karakterene. Det kan kun klages på den skriftlige delen [4].

#  Referanser og bakgrunnsmateriale

[1] Elementer for internsensorens arbeid. (Internt skriv av Einar Sagstuen 01.06.2018. )

[2] [Forskrift om studier og eksamener ved Universitetet i Oslo](https://www.uio.no/om/regelverk/studier/studier-eksamener/forskrift-studier-eksamener/).

[3] [Karakterfastsetting masteroppgaver - nye retningslinjer](https://www.uio.no/for-ansatte/arbeidsstotte/sta/enheter/mn/eksamen/karaktersetting%20av%20masteroppgaver/)

[4] [Om sensur og klage](https://www.uio.no/for-ansatte/arbeidsstotte/sta/enheter/mn/institutter/fysikk/mastereksamen/sensur-og-klage.html)

[5] [Regler for eksamener ved Det matematisk-naturvitenskapelige fakultet](https://www.mn.uio.no/studier/om/regelverk/eksamen.html).

[6] [Referater fra UU og SUFU](https://www.mn.uio.no/fysikk/om/organisasjon/Utdanningsutvalget/)

[7] UH-loven - Lov om [universiteter](https://lovdata.no/dokument/NL/lov/2005-04-01-15) og høyskoler (universitets- og høyskoleloven)

1. Vi har satt 5 sensuroppdrag som utgangspunkt for beregningene, men det faktiske antallet sensuroppdrag vil variere, slik at noen sensorer i blant kan bli bedt om å sensurere flere eller færre oppgaver. [↑](#footnote-ref-1)